༥༩༣༽༄། ། ཞིང་བཟང་པོ་རྙེད་པར་དཀའ་བས་དེ་བསྙེན་བཀུར་བར་གདམས་པ། །  ཡང་འདི་སྐད་བདག་གིས་ཐོས་པ་དུས་གཅིག་ན། དགོན་པ་བསྟེན་དགོས་པ་ཡིན་ཏེ་སྔོན་དྲང་སྲོང་ཞིག་དང་རི་བོང་ཞིག་གཉིས་ཤིན་ཏུ་མཐུན་པ། རི་བྲག་ཅིག་ཏུ་ལྡུམ་གྱི་རྩ་བ་དང་ལོ་མ་དང་འབྲས་བུ་ཟ་ཞིང་སྒྲུབ་པ་བྱེད་པ་ལ་བརྒྱ་བྱིན་གྱིས་སྙིང་ནས་ཡིན་མ་ཡིན་བརྟག་པའི་ཆེད་དུ་ལོ་གསུམ་དུ་ཆར་མ་བབ་པས་སྐམས་ནས་ཐང་ཤིང་གི་ལོ་འབྲས་ཟོས། དེ་ཡང་ལོ་གསུམ་ན་སྐམས་པས་ལྟོགས་དྲིར་ཤི་ལ་ཁད་པས་འཚོ་བ་དྲང་གིས་དགེ་སྦྱོར་མཛོད་ཅེས་པ་དང་། བརྒྱ་བྱིན་གྱིས་རྟོག་པ་ཤེས་ནས་མེ་སྤྲུལ་པ་དང་རི་བོང་མཆོངས་ནས་ཤ་ཁོང་ལ་དྲངས་ནས་ཞག་གཅིག་དགེ་སྦྱོར་བྱེད་དུ་འཇུག་པ་བརྒྱ་བྱིན་ངོ་མཚར་བས་རྣམ་པར་རྒྱལ་བའི་ཁང་པར་བྲིས་པ་དང་། གླིང་བཞི་པའི་མི་རྣམས་ལ་སྟོན་པས་ཟླ་བ་ལ་བྲིས་ཏེ་འདི་ལ་མདོ་ཁ་ཅིག་ལ་ལ་སྤྲུལ་པའི་མི་ཟེར། ལ་ལ་མི་རང་རྒྱུད་པའི་གསེབ་ན་བྱུང་ཟེར་ཏེ་སྲོག་བཏང་ནས་ཀྱང་དགོན་པའི་ཡོན་ཏན་དང་གྲོང་ཡུལ་གྱི་ཉེས་དམིགས་བཤད་ནས་འདུག་གསུང་། ཡང་ཁྱིམ་བདག་གིས་སྦྱིན་པའི་ཞིང་བཟང་པོ་ཞིག་རྙེད་པར་དཀའ་སྟེ་ཁྱིམ་བདག་བདེ་ཅན་གྱི་ཆུང་མ་དགེ་བསྙེན་མ་བདེ་ཅན་མ་བྱ་བ་ལ། མཆོད་གནས་དགེ་སློང་ཞིག་ཡོད་པ་ནད་མི་བཟད་པས་ཟིན་ནས་སྨན་པ་རྣམས་ཀྱིས་བོར་ཏེ་ཤའི་ཁུ་བ་འཐུངས་ན་ཕན་པ་ཟེར་བ་ལ། རྒྱལ་པོ་ལ་བུ་ཡོད་པས་ཤ་བཅད་ནས་ཉོར་མ་རྙེད་པས་མོ་རང་གི་བརླ་ཤ་མེད་པར་བྱས་ཏེ་ཁུ་བ་དྲངས་པས་ནད་སོས། སངས་རྒྱས་འཁོར་བཅས་ཆོས་སྟོན་ལ་བྱོན་པ་ལ་བདེ་ཅན་མ་དད་གུས་པ་ལ་སངས་རྒྱས་ཀྱི་མཁྱེན་བཞིན་དུ་དྲིས་པས། ཁྱིམ་བདག་གིས་དེ་བཤད་པ་དང་བདེ་ཅན་མ་འདིར་ཤོག་ཁྱོད་བྱང་ཆུབ་སེམས་དཔའི་སྤྱོད་པ་སྤྱད་པ་ཡིན་ཏེ། མི་ལུས་ཐོབ་པ་རྙེད་དཀའ་སྟེ། ། ཞིང་བཟང་རྙེད་པ་ཤིན་ཏུ་དཀའ། ། ཞེས་ཏེ་ལུས་ཀྱིས་ཐོག་མ་མེད་པ་ནས་བཅིངས་པ་ཡིན། ཞིང་བཟང་རྙེད་པར་དཀའ་བ་རྒྱ་ལམ་ན། ། དད་པ་ཆུ་ཡི་རླབས་ལྟར་གཡོ་བ་རྒྱ་ལམ་ན། ། དགེ་བའི་ཤེས་དང་ཕྲད་པ་རྒྱ་ལམ་ན། ། འཕགས་པ་མཆོད་ཅིང་བསྙེན་བཀུར་རྒྱ་ལམ་ན། ། ཞེས་པས་ཞིང་བཟང་པོ་བླ་མ་དགེ་འདུན་དང་བཅས་པ་ཡོད་པ་ལ་ཚོགས་གསོག་གསུང་། ཡོན་བདག་པ་ཀུན་ལ་ད་ལྟ་ཕ་མ་ཉེ་དུ་མང་པོ་ཡོད་ཀྱང་འཆི་བའི་དུས་སུ་བླ་མ་དང་དགེ་འདུན་མིན་པ་སུས་ཀྱང་མི་སྟོངས་གསུང་། སངས་རྒྱས་ཀྱི་ཞལ་ནས་ངས་སྦྱིན་པའི་ཕན་ཡོན་མཐོང་བ་བཞིན་དུ་སེམས་ཅན་གཞན་ཐམས་ཅད་ཀྱིས་མཐོང་ན་ཁམ་གྱི་ཐ་མ་ཡང་ཁར་འཇུག་མི་བྲ་གསུང་། ། ། །